OpenLLM-France/wikimedia huggingface dataset:
# Cittaducale

Cittaducale és un comune (municipi) de la Província de Rieti, a la regió italiana del Laci, situat a uns 70 km al nord-est de Roma i a uns 7 km al sud-est de Rieti. A 1 de gener de 2019 la seva població era de 6.702 habitants.
El municipi de Cittaducale conté les frazioni de Santa Rufina, Grotti, Calcariola, Pendenza, Cesoni i Micciani.
Cittaducale limita amb els municipis següents: Borgo Velino, Castel Sant'Angelo, Longone Sabino, Micigliano, Petrella Salto i Rieti.

## Bisbat

Amb un territori extret de la diòcesi de Rieti, el papa Alexandre VI va fer de Cittaducale la seu d'una nova diòcesi el 24 de gener de 1502, però a la vista de les objeccions plantejades pel cardenal Giovanni Colonna, que era administrador de la diòcesi de Rieti, el papa Juli II va suprimir la nova seu el 8 de novembre de 1505. No obstant això, després de la mort del cardenal, i a petició del bisbe de Rieti, el mateix el papa va restaurar la diòcesi el 16 d'octubre de 1508.
La diòcesi va continuar com a lloc residencial fins a la mort del seu bisbe Pasquale Martini el 1798, després de la qual va ser confiada a un vicari del bisbe de Rieti fins que el papa Pius VII la va unir el 27 de juny de 1818 a l'arquebisbat de L'Aquila. Finalment, el 1976 va tornar a formar part de la diòcesi de Rieti, com havia estat originalment.
Tot i que ja no és un bisbat residencial, Cittaducale està avui catalogada per l'Església Catòlica com a diòcesi titular.

## Referències

* ↑ «Resident population on 1st january» (en anglès). ISTAT. [Consulta: 24 gener 2020].
* ↑ Pius Bonifacius Gams, ' 'Series episcoporum Ecclesiae Catholicae' ', Leipzig 1931, pàg. 876
* ↑ Konrad Eubel, Hierarchia Catholica Medii Aevi , vol. 3 Arxivat 2019-03-21 a Wayback Machine., pàg. 169; vol. 4 Arxivat 2018-10-04 a Wayback Machine., pàg. 152
* ↑ Annuario Pontificio 2013 (Libreria Editrice Vaticana 2013 ISBN 978-88 -209-9070-1), pàg. 871
# Reginald Crummack

Reginald William "Rex" Crummack (Salford, Gran Manchester, 16 de febrer de 1887 - Stockport, Gran Manchester, 25 d'octubre de 1966) va ser un jugador d'hoquei sobre herba anglès que va competir a començaments del segle xx.
El 1920 va prendre part en els Jocs Olímpics d'Anvers, on va guanyar la medalla d'or com a membre de l'equip britànic en la competició d'hoquei sobre herba.

## Referències

* ↑ «Rex Crummack Olympic Results». sports-reference.com. Arxivat de l'original el 15 de desembre 2012. [Consulta: 18 setembre 2017].
# Stefani Stoeva

Stefani Stoeva (búlgar: Стефани Стоева) és una esportista búlgara que competeix en bàdminton en la categoria de dobles. La seva parella actual és la seva germana gran, Gabriela Stoeva. Les germanes han guanyat alguns títols, incloent una medalla d'or en els Jocs Europeus de 2015. No obstant això, Stefani també ha guanyat alguns títols individuals en la competència individual femení.

## Referències

* ↑ «Badminton doubles delight for Bulgaria and Denmark as they secure first Baku 2015 European Games golds». [Consulta: 29 novembre 2015].
# Alexander Petxarroman Eizaguirre

Alexander " Álex " Petxarroman Eizaguirre (nascut el 6 de febrer de 1997) és un futbolista professional basc que juga com a lateral dret al Deportivo de La Coruña.

## Carrera de club
### Reial Societat

Nascut a Sant Sebastià, Guipúscoa, País Basc, Petxarroman es va incorporar a la formació juvenil de la Reial Societat l'any 2010, procedent de l'Antiguoko. Ascendit a l'equip de formació CD Berio FT el juliol de 2015, va debutar com a sènior durant la campanya 2015-16, a Tercera Divisió.
El 9 d'agost de 2017, després d'una temporada amb l'equip C (ja que Berio estava totalment integrat a l'estructura del club), Petxarroman va ser cedit al Gernika Club de Segona Divisió B per un any. En tornar el juliol del 2018, va ser destinat al filial de la Reial Societat també a la tercera divisió.
Petxarroman va passar la major part de la campanya 2019-20 de baixa a causa d'una lesió al genoll que va patir l'octubre de 2019. Va ser un component clau i capità de l'equip del B la 2020-21, jugant en 20 partits de lliga (play-offs inclosos) i va marcar dos gols quan el seu equip va tornar a Segona Divisió després d'una absència de 59 anys.
El 3 de juny de 2021, Petxarroman no va arribar a acordar la renovació del contracte amb la Reial Societat i va deixar el club després d'onze anys

### Athletic Club

L'1 de juliol de 2021, Petxarroman va signar un contracte de tres anys amb l'Athletic Club de la Lliga. Va fer el seu debut professional el 31 d'octubre, substituint Óscar de Marcos al final de l'empat 1-1 fora de casa contra el seu antic equip, la Reial Societat.
El 10 d'agost de 2022, Petxarroman fou cedit al FC Andorra, acabat d'ascendir a la segona divisió espanyola per una temporada. El 24 de juliol de l'any següent, va signar un contracte permanent de dos anys amb el club.

## Referències

* ↑ «Álex Petxarromán: "Creo que vamos a ser el mejor equipo vizcaíno"» (en castellà). Vavel, 12-04-2018. [Consulta: 29 juliol 2021].
* ↑ «Petxarroman apuntala al Gernika» (en castellà). El Desmarque, 09-08-2017. [Consulta: 29 juliol 2021].
* ↑ «Petxarroman se rompe el cruzado en su mejor momento» (en castellà). Mundo Deportivo, 03-10-2019. [Consulta: 29 juliol 2021].
* ↑ «Las claves del ascenso del Sanse a Segunda» (en castellà). Mundo Deportivo, 24-05-2021. [Consulta: 29 juliol 2021].
* ↑ «Petxarroman se despide de la Real antes de aterrizar en Lezama» (en castellà). Diari AS, 03-06-2021. [Consulta: 29 juliol 2021].
* ↑ «Petxarroman joins Athletic Club». Athletic Club, 01-07-2021. [Consulta: 29 juliol 2021].
* ↑ «El Athletic 2021–22 echa a andar con el fichaje de Petxarroman» (en castellà). Marca, 01-07-2021. [Consulta: 29 juliol 2021].
* ↑ «Petxarroman debuta como rojiblanco ante su ex equipo» (en castellà). Cadena SER, 31-10-2021. [Consulta: 31 octubre 2021].
* ↑ «Petxarroman loaned to FC Andorra». Athletic Club, 10-08-2022. [Consulta: 10 agost 2022].
* ↑ «Petxa torna i signa per dues temporades». FC Andorra, 24-07-2023. [Consulta: 25 juliol 2023].

## Enllaços externs

* Alexander Petxarroman Eizaguirre a BDFutbol
# Diprion pini

Dirpion pini és una espècie d'himenòpter símfit de la família Diprionidae. S'alimenta de les acícules de diverses espècies de pins, en especial el pi roig (Pinus sylvestris). És considerat una plaga, ja que en explotacions silvícoles, la defoliació de les larves pot provocar danys considerables. És present a gran part d'Europa, i també es pot trobar a Catalunya, tot i no ésser massa freqüent.

## Imago

A l'estadi adult (imago), la femella és menor a 1 cm i té el tòrax de color groc pàl·lid, amb una taca negra. El mascle, més petit, és completament negre, i posseeix unes antenes molt grans, que li serveixen per detectar les feromones sexuals que emet la femella per aparellar-se.
Segons observacions fetes a Terol, els adults apareixen des de la meitat de maig fins als últims dies del mes d'agost. Viuen durant un curt període després de la seva emergència, el qual serveix per realitzar la còpula. Un cop fecundada, la femella fa les postes, que oscil·len entre els 50 i els 180 ous, col·locades individualment i de forma lineal en les acícules del pi seleccionat.

## Larva i pupa

A principis del mes de juny, comencen a néixer les primeres larves, de cos color groc-verdós i cap marró. Durant tot el seu desenvolupament es mantenen agrupades alimentant-se primerament de les mateixes acícules on van nàixer, desplaçant-se posteriorment a buscar noves acícules i branques. Les larves mascle passen per cinc estadis larvaris, i les femelles, per sis, arribant a assolir una longitud d'uns 22 mm. Un cop arribades al màxim desenvolupament larvari, deixen d'alimentar-se i es preparen per pupar.
La pupa es transforma en imago al terra o en esquerdes dels troncs. Durant el procés, pot entrar en diapausa.

## Enemics

És atacat per un gran nombre de paràsits i parasitoides, com per exemple Closterocerus ruforum o Dipriocampe diprioni.

## Referències

* ↑ «Diprion pini en el Montseny». [Consulta: 8 octubre 2023].(castellà)
* ↑ «Fitxa del departament de medi ambient d'Aragó sobre Diprion pini» (en castellà). Arxivat de l'original el 2011-11-07. [Consulta: 8 octubre 2023].
* ↑ «Plagas y enfermedades de las masas forestales españolas». Redforesta. [Consulta: 8 octubre 2023].(castellà)
* ↑ Monika Hilker, Verena Bläske, Carsten Kobs i Cornella Dippel. Kairononal effects of sawfly sex pheromones on egg parasitoids. Journal of Chemical Ecology, Vol. 26, No. 11, 2000 (anglès)
* ↑ «Parasiotides de Diprion pini». Natural History Museum. [Consulta: 8 octubre 2023].(anglès)
# Club Ciclista de San Sebastián

El Club Ciclista de San Sebastián fou un antic club ciclista basc de la ciutat de Sant Sebastià.
El club va ser fundat el febrer de 1907 dedicat a la pràctica del ciclisme, sota l'impuls de Julián Comet, un ciutadà francès resident a la ciutat. Un any després de la seva fundació el club ja fou encarregat d'organitzar el Campionat d'Espanya de ciclisme en pista.
La secció de futbol va néixer l'any 1908, quan un grup de futbolistes del Recreation Club de Tenis, formaren el San Sebastián Football Club. El 21 de setembre de 1908 es formalitzà com a Ciclista Foot-ball Club. Com el club no tenia llicència per participar en competicions i finalment el Club Ciclista de San Sebastián els atorgar la llicència per participar en la Copa d'Espanya de 1909, que finalment guanyà. L'equip vencedor el formaven Pedro Bea, Alfonso Sena, Manuel Arocena, Domingo Arrillaga, Bonifacio Echeverría, José Rodríguez, Miguel Sena, Mariano Lacort, C. F. Simmons, G. McGuiness i J. Biribén. Uns mesos més tard, 7 de setembre de 1909 aquests jugadors fundaren la Sociedad de Football, separant-se definitivament del Club Ciclista.

## Palmarès

* Copa del Rei de futbol (1): 1909

## Referències

* ↑ Hemeroteca El Mundo Deportivo (Edición 21 febrero de 1907)
* ↑ Spain cup 1909 a rsssf
# BGU

BGU té els següents significats:
* Universitat Ben-Gurion del Nègueb (del seu nom en anglès Ben-Gurion University), universitat pública amb seu a Beerxeba (Israel)
* Unitat de Guàrdia de Fronteres (del seu nom en anglès Border Guard Unit), unitat militar per a la guàrdia de fronteres de Ghana
# Cédric Bakambu

Cédric Bakambu (Vitry-sur-Seine, França, 11 d'abril de 1991), és un jugador de futbol format al planter del Sochaux i que juga com a davanter al Reial Betis.

## Trajectòria
### Vila-real CF

L'estiu del 2015 es va fer oficial el seu fitxatge pel Vila-real CF, va signar un contracte per cinc temporades. Bakambu va debutar en la primera jornada de la Lliga 2015-2016 contra el Reial Betis al Benito Villamarín, va entrar al camp al minut 61 en el lloc de Léo Baptistão. En la segona jornada, en el seu debut al Madrigal, va marcar dos dels tres gols de la victòria del seu equip contra el RCD Espanyol.

## Referències

* ↑ «Bakambu ya es del Villarreal» (en castellà). Marca, 19-08-2015. [Consulta: 7 setembre 2015].
* ↑ «Real Betis 1-1 Vila-real CF» (en castellà). Soccerway, 23-08-2015. [Consulta: 7 setembre 2015].
* ↑ «Vila-real CF 3-1 RCD Espanyol» (en castellà). Soccerway, 28-08-2015. [Consulta: 7 setembre 2015].

## Enllaços externs

* Estadístiques a Soccerway (castellà)
* Cédric Bakambu, Fitxa a Soccerway
# René Crabos

René Crabos (Sent Sever, Landes, 7 de febrer de 1899 - Sent Sever, 17 de juny de 1964) va ser un jugador de rugbi a 15 francès que va competir a començaments del segle xx. Des de 1950 el campionat francès júnior porta el nom de Copa René Crabos en honor seu.
El 1920 va ser seleccionat per jugar amb la selecció francesa de rugbi a 15 que va prendre part en els Jocs Olímpics d'Anvers, on guanyà la medalla de plata.
A nivell de clubs jugà al US Saint-Sever, Union Sportive Dacquoise, Tarbes Pyrénées, Racing Club de France i novament al US Saint-Sever. Amb el Tarbes es proclamà campió de lliga el 1919. Amb la selecció francesa jugà 17 partits entre 1920 i 1924. Després de la Segona Guerra Mundial, va fer de mànager de la selecció francesa abans de ser president de la Federació Francesa de Rugbi XV entre 1952 i 1962.

## Referències

* 1 2 «René Crabos Olympic Results». sports-reference.com. Arxivat de l'original el 16 de novembre 2012. [Consulta: 17 novembre 2017].
# Emma Gaptxenko

Emma Gaptxenko (Stúpino, 24 de febrer de 1938 - 6 de desembre de 2021) va ser una tiradora amb arc russa que va competir sota bandera soviètica durant les dècades de 1960 i 1970.
El 1972 va prendre part en els Jocs Olímpics de Múnic, on va guanyar la medalla de bronze en la prova individual femenina del programa de tir amb arc.
En el seu palmarès també destaquen tres medalles d'or, una de plata i una de bronze al Campionat del món de tir amb arc i tres medalles d'or i dues de plata al Campionat d'Europa de tir amb arc. Mai guanyà cap títol soviètic.
Un cop retirada de la competició passà a exercir d'entrenadora i jutge.

## Referències

* 1 2 3 «Emma Gapchenko Olympic Results». sports-reference.com. Arxivat de l'original el 18 d’abril 2020. [Consulta: 30 novembre 2019].
* ↑ Ludivine. «Microsoft Word - WM69.doc». Arxivat de l'original el 2013-06-20. [Consulta: 30 novembre 2019].
* ↑ Ludivine. «Microsoft Word - WM71.doc». Arxivat de l'original el 2013-06-20. [Consulta: 30 novembre 2019].
* ↑ Ludivine. «Microsoft Word - WM73.doc». Arxivat de l'original el 2013-06-20. [Consulta: 30 novembre 2019].
# Joseba Llorente Etxarri

Joseba Llorente Etxarri (Hondarribia, 24 de novembre de 1979) és un futbolista basc, que actualment juga a la Reial Societat, equip en el qual es va formar.

## Trajectòria

La temporada 1998-1999 jugà a la Reial Societat B de la Tercera divisió de la lliga espanyola de futbol i en la següent temporada passà a debutar amb el primer equip en la Primera divisió espanyola, però el club el cedí a l'SD Eibar. Tornà un altre cop a la Reial i finalment el van vendre a l'SD Eibar, on estigué dues temporades a la Segona divisió espanyola de futbol, tot i que durant la segona temporada, l'equip va baixar a la Segona divisió B i el Reial Valladolid decidí fitxar-lo.
Al Real Valladolid hi milità dues temporades i finalment triomfà a la Primera divisió espanyola. Marcà 15 gols i aquest motiu fou suficient perquè els equips més importants del país s'hi fixaren, i el Vila-real CF decidí fitxar-lo.
La segona temporada al Reial Valladolid aconseguí el seu primer hat-trick contra el Recreativo. En aquesta mateixa temporada, anotà possiblement el gol més ràpid de la història de la Primera divisió espanyola, en marcar contra l'Espanyol quan sols portaven 7.08 segons de partit.

## Enllaços externs

* Dades estadístiques (castellà)
* De l'altar a l'entrenament Arxivat 2008-05-30 a Wayback Machine. (castellà)
# Clodió

Clodió (? - 448), va ser un cap dels francs salis i el primer rei conegut de la Dinastia merovíngia. Potser fill del llegendari rei Faramond, va ser anomenat "el Cabellut" perquè tenia molt cabell o perquè portava el cabell més llarg que el dels seus predecessors.
Començà a regnar quan el general romà Aeci el va atacar al capdavant d'un gran exèrcit. Va ser derrotat i desposseït de totes les seves propietats a la Gàl·lia. Clodió, per venjar-se dels romans, va atacar Turíngia i es va dedicar al pillatge, capturant per sorpresa Dispargum. Aeci el va perseguir i el va tornar a vèncer.
La pau va durar poc, ja que Clodió s'adonà que les viles de la fecunda Gàl·lia Belga estaven indefenses; va conquerir el país fins a la proximitat del riu Somme. L'èxit no durà massa, ja que Aeci el va atacar quan estava celebrant el casament d'un gran senyor del seu exèrcit. Va perdre tot el que havia conquerit a un costat del Rin. Després de vint anys de regnat va morir vora l'any 448, segons alguns, a causa del dolor per la mort del seu primogènit, mort durant el setge de Soissons. Es desconeix el nom de la reina i el nombre dels seus fills.
El va succeir Meroveu, possiblement el seu fill.

## Notes i referències

* ↑ Hi ha diferents variacions en el nom: Chlodio, Cloio, Clodio, Clodius, Chlogio. És un fet normal en els noms bàrbars que apareixien en els textos romans.
* ↑ Les principals fonts documentals es basen en obres d'autors romans com Sidoni Apol·linar o l'historiador gal·loromà Gregori de Tours, o d'obres anònimes com el Liber Historiae Francorum, atribuïda durant molt temps a Gregori de Tours.
* ↑ Gregori de Tours: Història dels Francs, 592
* ↑ Aquest lloc desconegut s'ha especulat que podria ser a l'actual Duisburg, situat entre Lovaina i Brussel·les, a Bèlgica, o Duisburg, a Alemanya.
# René Mourlon

René Fernand Alexandre Mourlon (París, 12 de maig de 1893 - París, 19 d'octubre de 1977) va ser un atleta francès, especialista en curses de velocitat, que va competir a començaments del segle xx. Era germà del també atleta André Mourlon.
El 1912 va prendre part en els Jocs Olímpics d'Estocolm, on disputà dues proves del programa d'atletisme: els 4x100 metres relleus i els 100 metres llisos, però en ambdues proves quedà eliminat en sèries.
Vuit anys més tard, una vegada finalitzada la Primera Guerra Mundial, va disputar dues proves del programa d'atletisme del Jocs d'Anvers. En els 4x100 metres relleus, formant equip amb René Lorain, René Tirard i Émile Ali-Khan, guanyà la medalla de plata. En els 100 metres llisos quedà eliminat en sèries.
El 1924, a París, va disputar els seus tercers i darrers Jocs, amb la participació en dues proves del programa d'atletisme. En els 4x100 metres relleus, formant equip amb Maurice Degrelle, Albert Heise u André Mourlon, fou cinquè, mentre en la cursa dels 100 metres llisos quedà eliminat en sèries.
El 1912 i 1922 es proclamà campió nacional dels 100 metres. Entre 1939 i 1958 serví com a director tècnic de la Federació Francesa d'Atletisme.

## Millors marques

* 100 metres. 10.8" (1922)

## Referències

* 1 2 3 4 5 «René Mourlon Olympic Results». sports-reference.com. Arxivat de l'original el 17 d’abril 2020. [Consulta: 3 novembre 2017].
* ↑ Rene Mourlon a trackfield.brinkster.net
# Disciplina

En la seva accepció més comuna la disciplina és la capacitat d'enfocar els mateixos esforços en aconseguir un fi, tot i que etimològicament, disciplina fa referència a la instrucció donada a un deixeble, accepció que preserva el sentit de la paraula original en llatí (comandament) l'arrel discere significa aprendre.
El seu propòsit és adaptar el caràcter i el comportament d'un individu per aconseguir una eficiència màxima en alguna tasca. Així es parla de disciplina militar a la seguida per les forces armades o disciplina escolar a la que s'aplicaria a les escoles per aconseguir un millor aprenentatge.
La disciplina ha adquirit connotacions negatives degut entre altres factors a l'ús que van fer d'aquesta certes ideologies totalitàries durant el segle xx, així com als antics mètodes educatius, en els quals emparava l'ús de la violència contra els alumnes. Així, per fer referència a una forma de comportament ordenada, no imposada per altres, es parla d'autodisciplina, terme que evita aquestes connotacions.

## Referències

* ↑ Pickett, Joseph P. et al., ed. (2000), "Discipline", American Heritage Dictionary of the English Language (4th ed.), Boston: Houghton Mifflin.
* ↑ Douglas, Murray A.; Strauss (2007), "Discipline by Parents and Child Psychopathology", in Felthous, A.; Sass, H., International Handbook of Psychopathology and the Law, Nova York: Wiley, pàg. 1-2.
Viccionari
# Alejandro López Sánchez

Alejandro 'Álex' López Sánchez (nascut l'11 de gener de 1988 a Ferrol, Galícia), és un futbolista professional gallec que juga al Racing de Ferrol, com a migcampista ofensiu.

## Carrera de club
### Primers anys

Nascut a Ferrol, Galícia, López es va graduar al Racing de Ferrol i va debutar professionalment el 14 de maig de 2005 quan va entrar com a substitut final en un empat 2-2 a casa contra el CD Tenerife a Segona Divisió. El juliol, va ser cedit a la modesta SD O Val de Tercera Divisió.
López va tornar al Racing el juny de 2006, i després de jugar escadusserament a la primera part de la temporada (amb el seu equip ara a Segona Divisió B), va cancel·lar el seu contracte i es va incorporar al Narón BP de quart nivell.

### Celta

El juny de 2009 va fitxar amb el RC Celta de Vigo, inicialment destinat al filial de tercera divisió. Després de marcar 13 gols amb l'equip B, va fer el seu debut oficial amb el primer equip el 13 de juny de 2010, jugant 14 minuts en una derrota per 2-0 a la Reial Societat. El 13 de febrer de 2013 va renovar el seu vincle fins al 2018.
El 9 de juliol de 2015 López va ampliar el seu contracte amb el Celta fins al 2019, i fou immediatament cedit al Sheffield Wednesday FC. Un any més tard, encara propietat del primer, es va incorporar al Real Valladolid.

### Anys posteriors

López va passar la temporada 2017-18 amb l'Sporting de Gijón també a la segona divisió. Només va participar en 13 partits competitius durant el seu període, principalment a causa de problemes d'esquena lumbar.
El 28 de setembre de 2018, López va fitxar pel club australià Brisbane Roar FC amb un contracte d'un any. Després de la seva única temporada a la Lliga A, va tornar al Racing de Ferrol de tercera divisió al juny.

## Referències

* ↑ García Solano, Manuel «La relajación del Racing otorga un punto al Tenerife» (en castellà). , 15-05-2005 [Consulta: 20 febrer 2014].
* ↑ «Alex López: Éste ha sido un año inolvidable» (en castellà). , 21-12-2010 [Consulta: 10 juny 2022].
* 1 2 Alonso Lois, Paulo «El Narón pide al Celta un amistoso por dejar a Álex López» (en castellà). , 04-06-2009 [Consulta: 28 juliol 2016].
* ↑ (en castellà) , 02-04-2010.
* ↑ L. Bacariza, Marcos. «Segundo doblete de Álex López con la camiseta del Celta» (en castellà). Moi Celeste, 28-10-2013. [Consulta: 10 juny 2022].
* ↑ (en castellà) , 13-06-2010.
* ↑ Llano Camba, Juan. «El Celta renueva a Álex López hasta 2018» (en castellà). Vavel, 13-02-2013. [Consulta: 20 febrer 2014].
* ↑ Álex López amplía su contrato y será celeste hasta 2019 Arxivat 2017-11-07 a Wayback Machine.; Web del Celta de Vigo, 9 de juliol de 2015 (castellà)
* ↑ «Álex López refuerza la medular del Pucela» (en castellà). Real Valladolid, 27-07-2016. [Consulta: 28 juliol 2016].
* ↑ (en castellà) , 18-08-2017.
* ↑ (en castellà) , 26-02-2018.
* ↑ Monteverde, Marco «Roar confirm Lopez signing». , 28-09-2018 [Consulta: 11 octubre 2018].
* ↑ «Álex López vuelve a casa» (en castellà). El Desmarque, 13-07-2019. [Consulta: 9 novembre 2021].

## Enllaços externs

* Alejandro López Sánchez a BDFutbol
* Fitxa d'Alejandro López Sánchez a Transfermarkt (anglès)
# Tennis als Jocs Olímpics d'estiu de 1900 - Individual femení

Tennis als Jocs Olímpics d'estiu de 1900 París :
| Individuals | homes | dones | |
| Dobles | homes | | mixtos |
| < 1896 1904 > |||||||
La competició individual femenina va ser una de les proves del programa de tennis als Jocs Olímpics de París de 1900. La competició es disputà entre el 6 i l'11 de juliol de 1900, amb la participació de 6 tennistes de 4 nacions.

## Medallistes

| Or | Plata | Bronze |
| Charlotte Cooper | Hélène Prévost | Marion Jones Hedwiga Rosenbaumová |

## Classificació

| Posició | Nom | País |
| | Charlotte Cooper | Gran Bretanya |
| | Hélène Prévost | França |
| | Marion Jones | Estats Units |
| | Hedwiga Rosenbaumová | Bohèmia |
| 5 | Marguerite Fourrier | França |
| 5 | Georgina Jones | Estats Units |

## Quadre

| Quarts de final | Quarts de final | Quarts de final | Semifinals | Semifinals | Semifinals | Final | Final | Final |
| C. Cooper | 6 | 6 |
| M. Fourrier | 2 | 0 | C. Cooper | 6 | 7 |
| M. Jones | | | M. Jones | 2 | 5 |
| ningú | | | | | | C. Cooper | 6 | 6 |
| H. Prévost | 6 | 6 | | | | H. Prévost | 1 | 4 |
| G. Jones | 0 | 1 | H. Prévost | 6 | 6 |
| H. Rosenbaumová | | | H. Rosenbaumová | 1 | 1 |
| ningú | | | | | |

## Referències

* Base de dades del COI
* De Wael, Herman. Herman's Full Olympians: "Tennis 1900". Accés 10 de març de 2006. Consultable digitalment a Herman's Full Olympians: "Tennis 1900" Arxivat 2005-02-26 a Wayback Machine..
* Mallon, Bill. The 1900 Olympic Games, Resultats de totes les proves amb comentaris. Jefferson, North Carolina: McFarland & Company, Inc., Publishers, 1998. ISBN 0-7864-0378-0.

## Enllaços externs

* Quadre individual femení Arxivat 2016-07-12 a Wayback Machine. a ITF (anglès)
# Puig Cornell

El Puig Cornell és una muntanya de 76 metres que es troba al municipi de Corçà, a la comarca catalana del Baix Empordà.